Med mindre end 24 timer tilbage af transfervinduet ser sagaen om Andrew Hjulsager og Brøndbys fremtid ud til at være slut. Og den slutter efter al sandsynlighed med en skilsmisse.

BT kan nu afsløre, at det offensive es Andrew Hjulsager mod alle odds er på vej til et opsigtsvækkende skifte til spanske Celta Vigo, og han vil tidligt tirsdag morgen sætte sig i en flyver og drage mod Galicien for at gennemgå et lægetjek, før han skriver under på sin kontrakt.

Og det bliver i en handel, hvor Brøndby lader sig rigtig godt betalt. BT erfarer, at spanierne sender lidt over otte millioner kroner til den danske klub mod at købe Andrew Hjulsager fri fem måneder før, hans kontrakt udløber med klubben fra den københavnske vestegn.

Andrew Hjulsagers drømmeskifte til La Liga var ellers utroligt tæt på at kollapse sent mandag aften. Som BT kunne fortælle som det første medie, havde Celta Vigo budt en million euro, cirka 7.5 millioner kroner, for U21-landsholdsspilleren, men Brøndby afslog det, som ellers lignede et flot tilbud på en spiller, man ikke kunne forlænge kontrakten med og med stor sandsynlighed ville miste uden at modtage andet end kompensationspenge for på grund af udviklingen af ham i ungdomsårene.

Det første tilbud løb ind på Brøndby-sportsdirektør, Troels Bechs, bord søndag, og sammen med den tidligere bestyrelsesformand og storaktionær Jan Bech Andersen besluttede de to herrer at sige pænt nej tak til Celta Vigo, og her standsede forhandlingerne så.

Men efter BTs afsløring af Celta Vigos købstilbud gik der kun få timer, og så fandt Celta Vigo lidt flere penge frem og forhøjede buddet med 100.000 euro, cirka 750.000 kroner, og det fik overbevist både Troels Bech og Jan Bech Andersen, selv om de faktisk også tøvede lidt med det nye bud.

Dermed er Andrew Hjulsager altså meget tæt på at være fortid i Brøndby, der har gjort en god handel med is i maven og altså tjener stort på en spiller med kort tid tilbage af kontrakten.

Når de sidste formaliteter er faldet på plads, vil Andrew Hjulsager blive holdkammerat med to andre danske spillere i Daniel Wass og Pione Sisto, og han kan potentielt få debut på hjemmebane søndag mod førerholdet Real Madrid.

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.